Samu Markkula

**Samu Markkula** (s. 27. helmikuuta 1994 Jyväskylä) on suomalainen jääkiekkoilija, joka pelaa Mestis-joukkue Tutossa. Hän on pelipaikaltaan vasen laitahyökkääjä.

## Ura
### Seuraura
Markkula on JYPin kasvatti. Hän oli kaudella 2009–2010 seuran C-nuorten paras pistemies ja maalintekijä SM-karsinnoissa tehoilla 11+14=25 sekä pudotuspeleissä neljällä osumallaan. Markkula oli myös JYPin paras pistemies ja syöttäjä runkosarjassa tehoilla 17+38=55. Hän toimi joukkueen varakapteenina. Markkula voitti seuraavan kauden 2010–2011 päätteeksi A-nuorten Suomen-mestaruuden. Kaudella 2011–2012 hän pelasi myös ensimmäiset miesten pelinsä esiinnyttyään kuudessa Mestis-ottelussa JYP-Akatemian paidassa tehden niissä tehot 1+1=2.

Toukokuussa 2012 Markkula teki sopimuksen JYP-Akatemian kanssa. Samana kesänä OHL-joukkue Barrie Colts varasi hänet 45. pelaajana . Markkula aloitti siellä kauden 2012–2013, mutta jäätyään Coltsissa pieneen rooliin hän palasi lokakuussa 2012 takaisin Jyväskylään ja JYP-Akatemiaan. Markkula teki SM-liigadebyyttinsä JYPissä 4. tammikuuta 2013 Tampereen Ilvestä vastaan. Hän sai ottelussa kakkossyöttöpisteen Jonne Virtasen tekemään maaliin. JYP-Akatemian Mestis-kauden päätyttyä Markkula vahvisti JYPin A-nuoria sekä SM-liigajoukkuetta, jossa hän pelasi kaikkiaan 12 runkosarjaottelua tehden kaksi syöttöpistettä ja yhden pudotuspeliottelun ilman tehopisteitä. Markkula voitti kauden päätteeksi SM-pronssia.

Kauden 2013–2014 Markkula pelasi pääasiassa JYP-Akatemiassa. Hän siirtyi loppukaudella JYPin vahvuuteen ja sai tililleen yhden pudotuspeliottelun. Markkula pelasi JYPissä myös kaksi European Trophy-ottelua. Joukkueen turnaus päättyi voittoon. Myös kauden 2014–2015 hän pelasi lähinnä JYP-Akatemiassa, jonka paras pistemies ja syöttäjä Markkula oli tehoilla 13+29=42, kuten myös kevään 2015 pudotuspeleissä tehoilla 1+8=9. Hän pelasi kauden aikana neljä SM-liigaottelua JYPissä.

Kaudeksi 2015–2016 Markkula siirtyi vuoden mittaisella sopimuksella Savonlinnan Pallokerhoon. Hän oli kevään 2016 pudotuspeleissä joukkueen paras syöttäjä ja jakoi SaPKon sisäisen pistepörssin voiton Patrik Virran kanssa neljällä syöttöpisteellään. Kaudeksi 2016–2017 Markkula siirtyi jatkamaan Mestis-uraansa Kokkolan Hermeksen riveihin. Hän oli pudotuspeleissä joukkueen paras syöttäjä ja toiseksi paras pistemies Kristian Kankaan jälkeen tehoilla 1+7=8. Kaudeksi 2017–2018 Markkula nimettiin Hermeksen varakapteeniksi. Marraskuun 2017 lopulla hänet nimettiin joukkueen kapteeniksi, kun Nico Lehto päätti lopettaa uransa henkilökohtaisista syistä. Markkula voitti Hermeksen sisäisen piste- ja syöttöpörssin tehoilla 10+29=39 ja hän oli joukkueen paras syöttäjä myös karsintasarjassa Joonas Sammalmaan kanssa neljällä syöttöpisteellään.

Markkula palasi kaudeksi 2018–2019 Hermeksen varakapteeniksi, kun aiempi kapteeni Jussi Nättinen palasi joukkueeseen ja nimettiin uudeksi kapteeniksi. Markkula valittiin Mestiksen joulukuun 2018 kuukauden pelaajaksi ja kuukauden kentälliseen. Hän voitti lopulta tehoilla 16+47=63 koko sarjan syöttöpörssin ja sijoittui pistepörssissä toiseksi edellään vain Kiekko-Vantaan Miro-Pekka Saarelainen. Markkula oli myös Hermeksen paras maalintekijä Joonas Niemelän kanssa. Hänen teholukemansa +23 oli koko Mestiksen hyökkääjistä paras. Markkulan edellä koko sarjan tehotilastossa oli vain hänen joukkuetoverinsa Samuel Sikstus. Hänet äänestettiin kauden päätteeksi Mestiksen ensimmäiseen tähdistökentälliseen.

Kaudeksi 2019–2020 Markkula siirtyi 1+1-vuotisella ja tryoutin sisältävällä sopimuksella Vaasan Sportiin. Koska hän kärsi harjoituskaudella loukkaantumisista, Markkulan koejaksoa jatkettiin elokuun 2019 lopulla kuukaudella syyskuun loppuun. Hän sai sen päätteeksi jatkosopimuksen. Markkula pelasi Sportissa kuusi ottelua tehden kaksi syöttöpistettä, kunnes syyskuun jälkipuoliskolla seura lainasi hänet Mestiksen nousijajoukkue Kajaanin Hokkiin, jossa Markkula pelasi neljä ottelua. Marraskuussa hän palasi kahden kuukauden mittaisella lainasopimuksella Hermekseen. Markkula harjoitteli Sportin kanssa joulutauolla, mutta hänelle ei kuitenkaan löytynyt sopivaa roolia joukkueesta ja Markkulan sopimus purettiin yhteisymmärryksessä tammikuussa 2020. Seuraavana päivänä hänen vahvistettiin jatkavan loppukauden kattavalla sopimuksella Hermeksessä.

Markkula siirtyi kaudeksi 2020–2021 vuoden mittaisella sopimuksella Ranskan Ligue Magnusin Diables Rouges de Briançoniin. Kaudeksi 2021–2022 hän siirtyi vuoden mittaisella sopimuksella Ruotsin kolmanneksi korkeimmalle sarjatasolle HockeyEttan-joukkue Visby/Romaan. Markkula kuitenkin loukkaantui siellä heti ensimmäisessä sarjaottelussaan, jossa hän sai aivotärähdyksen. Lokakuun lopulla Markkulan sopimus purettiin, kun hän palasi henkilökohtaisista syistä Suomeen. Seuraavana päivänä Markkula kertoi omalla Instagram-tilillään kärsineensä vuosia syömishäiriöistä, ensin anoreksiasta, joka kääntyi muutaman vuoden jälkeen bulimiaksi. Hän kertoi myös ottamaan pidemmän tauon jääkiekkoilusta ja keskittyvänsä paranemaan.

Kaudeksi 2022–2023 Markkula siirtyi vuoden mittaisella sopimuksella Mestis-joukkue Kooveehen. Hän oli tehoilla 14+28=42 joukkueen paras maalintekijä ja toiseksi paras pistemies Okko Kangasniemen jälkeen. Markkulan kausi päättyi kuitenkin loukkaantumisen vuoksi runkosarjan lopulla maaliskuussa 2023. Kesäkuussa hän teki seuran kanssa vuoden mittaisen jatkosopimuksen. Loppukaudella 2023–2024 Markkula nousi Kooveen kapteeniksi, kun Jeremi Wehmas siirtyi Jokereihin.

Markkula siirtyi kaudeksi 2024–2025 vuoden mittaisella sopimuksella Tuton joukkueeseen. Joukkuetta valmensi aiemmin hänen kanssaan JYPissä pelannut Jonne Virtanen. Maaliskuussa 2025 Markkula teki seuran kanssa kaksivuotisen jatkosopimuksen. Saman vuoden joulukuussa hänen sopimustaan jatkettiin vuodella kevääseen 2028 saakka. Kaudella 2025–2026 Markkula oli Tuton kolmanneksi paras pistemies tehoilla 9+18=27.

### Maajoukkueura
Markkula valittiin Pohjola-leirin tähdistökentälliseen vuonna 2009. Hän edusti Suomen alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2011, joista jälkimmäisenä mainittu turnaus päättyi hopeaan. Markkula toimi turnauksessa myös Suomen varakapteenina. Hän pelasi myös alle 18-vuotiaiden Ivan Hlinkan muistoturnauksessa vuonna 2011 sekä alle 18-vuotiaiden MM-kilpailuissa vuonna 2012.  

## Muuta
Markkula on tehnyt myös rap-musiikkia taiteilijanimellä MC Mara. Hän julkaisi vuonna 2013 musiikkivideon kappaleesta *MVP*.

## Tilastot

## Lähteet
*
*
*

### Viitteet